Span dán e-tolstelsel teen misdaad in – Mbalula | Netwerk24
Deur Sarel van der Walt 18 Desember 2019 15:43
As die e-tolstelsel in Gauteng geskrap word, kan die tolhekke in die stryd teen misdaad op die provinsie se snelweë ingespan word, sê Fikile Mbalula, minister van vervoer.
Hy het Dinsdag by die nasionale verkeerbeheersentrum se kantoor in Rooihuiskraal, Centurion, benadruk dat hy nie sê e-tol gaan geskrap word nie. "Maar ás dit gebeur, kan die tolhekke in die stryd teen misdaad gebruik word."
Die nasionale beheersentrum, waar die e-tolstelsel beheer word, het 298 kringtelevisiekameras wat verkeer op die provinsie se hoofweë monitor, sê hy.
Mbalula het by dié geleentheid die veldtog vir padveiligheid in die vakansietyd bekend gestel en mense gewaarsku dat streng optrede verwag kan word as hulle die verkeersreëls oortree.
Tol-portale is 'n bekende gesig op Gautengse hoofweë. Foto: Lerato Maduna
Mbalula het die taakspan gelei wat die Gautengse hoofwegverbeteringsprojek (GFIP) ondersoek en aan die kabinet verslag gedoen het.
Jackson Mthembu, minister in die presidensie, het op 'n nuuskonferensie in Pretoria gesê die kabinet het op sy laaste vergadering vanjaar "kennis geneem" van die verslag.
'n Finale besluit oor die voorstelle van die taakspan sal aanstaande jaar vroeg geneem word.
"Ek kan my kop op 'n blok sit dat die e-tolkwessie in die nuwe jaar gefinaliseer gaan word," het Mthembu gesê.
Mthembu sê die groot kwessie is die ander opsies vir die e-tolstelsel.
"Vir die kabinet gaan dit nie net oor Gauteng nie, maar oor hoe ons die padnetwerkinfrastruktuur landwyd kan verbeter en watter meganismes daarvoor gebruik moet word."